Neuvoston 22 päivänä joulukuuta 1995 vahvistama YHTEINEN KANTA (EY) N:o 2/96 Euroopan parlamentin ja neuvoston päätöksen 96/.../EY tekemiseksi tullitoimintaa koskevan yhteisön toimintaohjelman hyväksymisestä ("Tulli 2000")



Virallinen lehti nro C 037 , 09/02/1996 s. 0011



Neuvoston 22 päivänä joulukuuta 1995 vahvistama YHTEINEN KANTA (EY) N:o 2/96 Euroopan parlamentin ja neuvoston päätöksen 96/. . ./EY tekemiseksi tullitoimintaa koskevan yhteisön toimintaohjelman hyväksymisestä ("Tulli 2000") (96/C 37/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon(1), noudattavat perustamissopimuksen 189 b artiklassa määrättyä menettelyä(2), sekä katsovat, että sisämarkkinoiden toteutuminen 1 päivänä tammikuuta 1993, Euroopan unionista tehdyn sopimuksen voimaantulo, yhteisön laajentuminen uusilla jäsenvaltioilla sekä kaupan nopea kehittyminen yhteisön ja muun maailman välillä, erityisesti huhtikuussa 1994 allekirjoitettujen ja neuvoston 19 päivänä joulukuuta 1994 tullitariffeja ja kauppaa koskevan yleissopimuksen (GATTin) yhteydessä hyväksymien sopimusten johdosta, edellyttävät strategisten suuntaviivojen selkeää määrittelyä ja täytäntöönpanoa, jotta voidaan määritellä tarkemmin tullihallinnon tuleva tehtävä yhteisössä, jäsenvaltiot ja komissio toteuttavat kaikki tarvittavat toimenpiteet, jotta tullihallinnot voivat suorittaa parhaalla mahdollisella tavalla tehtävät, jotka niille yhteisten politiikkojen täytäntöönpanoa koskevien säännösten mukaan kuuluvat, erityisesti yhteisen kauppapolitiikan, yhteisen maatalouspolitiikan ja yhteisen kalastuspolitiikan täytäntöönpanon valvonnan osalta, sisäisten rajojen puuttuminen, minkä ansiosta tavarat voivat liikkua vapaasti ilman tullimuodollisuuksia koko yhteisön tullialueella, tekee välttämättömäksi toteuttaa tehokkuudeltaan vastaavia valvontatoimenpiteitä kyseisen tullialueen kaikissa tulo- tai lähtöpaikoissa yhteisön politiikkojen soveltamisen varmistamiseksi ja kansalaisten ja taloudellisten toimijoiden oikeutettujen etujen sekä yhteisön taloudellisten etujen suojaamiseksi siten, että samalla otetaan huomioon ulkomaankaupan nopeuden ja sujuvuuden vaatimukset, kyseisten valvontatoimenpiteiden toteuttaminen yhteisön tullialueen tulo- tai lähtöpaikassa tai paikassa, jossa tullimuodollisuudet suoritetaan, on jäsenvaltioiden tullihallintojen tehtävä; tullihallintojen tehokas toiminta on sisämarkkinoiden moitteettoman toiminnan keskeinen edellytys, yhteisön tullitoiminnassa voidaan yhteisön oikeutta sovellettaessa saavuttaa tasavertaisia tuloksia ainoastaan vahvistamalla jäsenvaltioiden tullihallintojen sekä niiden ja komission välistä yhteistyötä; kyseisen yhteistyön kehittäminen voi ainoastaan lisätä yhtenäismarkkinoiden rajojen hallintoa koskevien säädösten, kuten kolmansista maista tuotavien tuotteiden tuoteturvallisuutta koskevien säännösten mukaisuuden tarkastamisesta 8 päivänä helmikuuta 1993 annetun neuvoston asetuksen (ETY) N:o 339/93(3) tehokkuutta, hallinnollisen yhteistyön kehittämisestä yhteisön lainsäädännön täytäntöönpanossa ja soveltamisessa sisämarkkinoilla 16 päivänä helmikuuta 1994 annetussa komission tiedonannossa Euroopan parlamentille ja neuvostolle tullitoiminta määritellään yhdeksi yhteisön toimivaltaan kuuluvaksi alaksi; samasta asiasta 16 päivänä kesäkuuta 1994 annetussa neuvoston päätöslauselmassa(4) kehotetaan komissiota ja jäsenvaltioita jatkamaan aktiivista toimintaa tällä alalla, olisi korostettava tullitoiminnan tarpeellisuutta lisääntyvän laittoman kaupan ja petosten torjunnassa; yhteisön on pystyttävä tukemaan jäsenvaltioiden toimintaa oman toimivaltansa rajoissa; olisi käytettävä hyväksi kaikkia yhteisön lainsäädännössä säädettyjä mahdollisuuksia hallinnolliseen yhteistyöhön, sanotun kuitenkaan rajoittamatta jäsenvaltioiden hallintoviranomaisten keskinäisestä avunannosta sekä jäsenvaltioiden ja komission yhteistyöstä tulli- ja maatalousasioita koskevan lainsäädännön oikean soveltamisen varmistamiseksi 19 päivänä toukokuuta 1981 annettuun neuvoston asetukseen (ETY) N:o 1468/81(5) tai mihin tahansa muuhun sen korvaavaan asetukseen perustuvia velvoitteita, hallintojen toteuttamat yksittäiset toimet eivät ole riittäviä kyseisen tuloksen saavuttamiseksi; on välttämätöntä soveltaa tullisäännöksiä siten, että taataan sisämarkkinoiden moitteeton toiminta; sen vuoksi tarvitaan yhteisön kehysohjelma suunnitelmien ja painopisteiden vahvistamiseksi, jotta yhteisö ja jäsenvaltiot voivat saada aikaan yhteensovitetun toiminnan tullihallintojen sopeuttamiseksi tehtäviinsä markkinoilla, joilla ei ole sisäisiä rajoja, yhteisön toimintaohjelman täytäntöönpano on tarkoituksenmukaisimpia toimia kyseisten tavoitteiden saavuttamiseksi; myöhemmin laadittavien väliaikaisten kertomusten ja loppukertomusten yhteydessä komissio tutkii, olisiko aiheellista perustaa tullikoulu, jolla parannettaisiin jäsenvaltioiden tullivirkamiesten koulutusta yhteisöoikeuden alalla, perustamissopimuksen 127 artiklassa määrätään, että yhteisön on ammatillisen koulutuksen alalla toimiessaan pidettävä täysin arvossa jäsenvaltioiden vastuuta ammatillisen koulutuksen sisällöstä ja järjestämisestä, mainitun toimintaohjelman tavoitteiden on sisällyttävä yhteisön ja jäsenvaltioiden yhteiseen tavoitekehykseen, joka ohjaa niiden toimintaa, ensimmäinen tähän liittyvä aloite, päätöksellä 91/341/ETY(6) perustettu tullivirkamiesten ammatillista koulutusta koskeva yhteisön toimintaohjelma (Matthaeus-ohjelma), on jo pantu täytäntöön, ammatillisen koulutuksen ja teknisen yhteistyön aloilla olisi otettava huomioon yhteisön ja jäsenvaltioiden toiminnan ulkoinen ulottuvuus, yhteisö ja jäsenvaltiot osallistuvat toimintaohjelman rahoitukseen, ja Euroopan yhteisöjen yleisestä talousarviosta rahoitettava osuus esitetään pääluokassa III (komissio); tässä päätöksessä määrätään ohjelman koko voimassaoloajaksi rahoituspuitteista, joita budjettivallan käyttäjä pitää Euroopan parlamentin, neuvoston ja komission 6 päivänä maaliskuuta 1995 antaman julkilausuman 1 kohdassa tarkoitettuna ensisijaisena ohjeena vuosittaisessa talousarviomenettelyssä, ohjelman kesto olisi määrättävä viideksi vuodeksi, tässä ohjelmassa määritellään tullipolitiikan keskeiset periaatteet viiden seuraavan vuoden ajaksi; tämän ohjelman täytäntöönpanon yhteensovittaminen ja järjestäminen toteutetaan komission ja jäsenvaltioiden yhteistoimintana komission ja jäsenvaltioiden tulliasioiden pääjohtajista tai heidän edustajistaan muodostuvassa tullipoliittisessa komiteassa, tämä toimintaohjelma perustuu komission vuonna 1994 aloittamasta kokeilutoiminnasta saatuihin kokemuksiin ja siinä otetaan huomioon 29 päivänä maaliskuuta 1995 annetussa komission tiedonannossa "Petokset passitusmenettelyssä, ratkaisusuunnitelmat ja tulevaisuudennäkymät" esitetyt päätelmät, tämä ohjelma kuuluu perustamissopimuksessa määrättyyn toimivaltaan ja siinä otetaan huomioon toissijaisuus- ja suhteellisuusperiaatteet, OVAT TEHNEET TÄMÄN PÄÄTÖKSEN: 1 artikla Ohjelman käyttöön ottaminen 1) Tällä päätöksellä otetaan käyttöön jäsenvaltioiden harjoittamaa tullitoimintaa tukeva ja täydentävä yhteisön toimintaohjelma. 2) Toimintaohjelman nimenä on "Tulli 2000" -ohjelma, ja se pannaan täytäntöön 1 päivänä tammikuuta 1996 alkavan ja 31 päivänä joulukuuta 2000 päättyvän jakson aikana. 3) Yhteisön toiminta perustuu 3 artiklassa tarkoitettuun, tämän ohjelman täytäntöönpanoa koskevaan yhteiseen tavoitekehykseen. 4) Tämän ohjelman täytäntöönpanomenettelystä määrätään 2 artiklassa ja arviointimenettelystä 16 artiklassa. 2 artikla Ohjelman täytäntöönpano Tämän ohjelman täytäntöönpanon yhteensovittaminen ja järjestely toteutetaan komission ja jäsenvaltioiden yhteistoimintana komission ja jäsenvaltioiden tulliasioiden pääjohtajista tai heidän edustajistaan muodostuvassa tullipoliittisessa komiteassa, ja he toteuttavat tätä varten tarvittavat toimenpiteet toimivaltansa rajoissa. 3 artikla Yhteinen tavoitekehys Yhteisellä tavoitekehyksellä, josta on määrätty 1 artiklan 3 kohdassa ja jonka perusteella komissio ja jäsenvaltiot laativat suunnitelmia ja vahvistavat painopisteitä suunnitellakseen ja toteuttaakseen yhteensovitettua toimintaa, jolla varmistetaan, että tullitoiminta vastaa yhteisön sisämarkkinoiden tarpeita, pyritään 1) takaamaan yhteisön oikeuden soveltaminen siten, että varmistetaan yhtenäiset tulokset yhteisön tullialueen kaikissa osissa, jotta - vältetään sisämarkkinoiden moitteetonta toimintaa haittaavat vääristymät, joita saattaisi ilmetä, jos tullimenettelyjä sovellettaisiin epäyhtenäisesti yhteisön eri osissa; - suojataan yhteisön edut, erityisesti sen taloudelliset edut; - varmistetaan yhteisön kansalaisille ja taloudellisille toimijoille samanlainen suojataso riippumatta siitä yhteisön tullialueen paikasta, jossa tulliselvitysmuodollisuudet suoritetaan, mutta taataan samalla kansainvälisen kaupan toimintojen edellyttämä sujuvuus, 2) luomaan kehykset keskusteluille, jotka koskevat yhteisöulottuvuuden huomioon ottamista hallintojen organisoinnissa ja järjestelmien ja laitteistojen käytössä sekä edistämään tieto- ja toiminta-aineiston yhteiskäyttöä yhteisösäännösten soveltamisessa, 3) edistämään jäsenvaltioiden yksin tai yhdessä tekemiä aloitteita tullihallintojen tehtävienhoidon yleisen tehokkuuden parantamiseksi, 4) auttamaan jäsenvaltioita kehittämään tullihallintojen virkamiesten ammatillista koulutusta siten, että koulutus sopeutetaan kyseisten virkamiesten tehtäväkehitykseen yhteisön tullilainsäädännön ja yhteisten politiikkojen täytäntöönpanossa yhteisön ulkorajoilla, 5) edistämään koulutusta, teknistä apua ja yhteistyötä koskevilla tarkoituksenmukaisilla toimilla korkeatasoisten tullihallintojen perustamista tai kehittämistä niissä kolmansissa maissa, jotka sitä pyytävät yhteisön ja kolmansien maiden välisten nykyisten tai mahdollisesti myöhemmin tehtävien sopimusten nojalla, ja edistämään siten yhteisön kaupan kehitystä, 6) edistämään tullitoiminnan avoimuutta ja tehokkuutta laillisen kaupan eduksi vahvistamalla yhteisön tullihallintojen sekä taloudellisten, oikeudellisten ja tieteellisten tahojen ja ulkomaankaupan toimijoiden keskinäisiä suhteita. 4 artikla Tullivalvonta Edellä 3 artiklan 1 kohdassa määrättyjen tavoitteiden mukaisesti jäsenvaltiot ja komissio 1) varmistavat, että tullivalvonta suojaa yhteisön edut, erityisesti sen taloudelliset edut, takaa yhteisön lainsäädännön ja yhteisten politiikkojen tosiasiallisen, tehokkaan ja yhtenäisen soveltamisen, tarjoaa samanlaisen suojatason ja mahdollistaa teknisten standardien mukaisuutta, tuontitavaroiden turvallisuutta ja vaarallisia aineita koskevien menettelyjen noudattamisen valvonnan missä tahansa yhteisön tullialueen paikassa, jossa tulliselvitysmuodollisuudet suoritetaan, varmistaen samalla tavaraliikenteen sujuvuuden, 2) huolehtivat erityisesti siitä, että tullihallinnot voivat ryhtyä tehokkaisiin toimiin muiden yhteisösäännösten soveltamiseksi asianmukaisesti, jos nämä säännökset vaikuttavat tarkastukseen, joka suoritetaan yhteisön tullialueen saapumis- tai poistumispaikassa tai paikassa, jossa tulliselvitysmuodollisuudet suoritetaan; tämä koskee erityisesti yhteisiä politiikkoja, kehitysyhteistyötä ja henkisen omaisuuden, ympäristön, kuluttajien ja kulttuuriperinnön suojelua koskevia säännöksiä, 3) toimivat yhteistyössä yhtäläisten tulosten saavuttamiseksi sekä kaupan valvonnassa että sen yksinkertaistamisessa, jotta vältetään kilpailun vääristymät, jotka voivat aiheuttaa kaupan vinoutumista, sekä varmistetaan toimijoiden tasaveroinen kohtelu, 4) mukauttavat näiden tavoitteiden toteuttamiseksi työmenetelmät, laitteistot ja tekniset välineet siten, että valvonnan teho kasvaa, 5) huolehtivat siitä, että yhteisösäännösten rikkomuksiin sovellettavat hallinnolliset seuraamukset ovat tehokkaita, oikein suhteutettuja ja vakuuttavia, 6) hyödyntävät kaikki yhteisön lainsäädännössä hallinnollisen yhteistyön järjestämisestä ja kolmansien maiden kanssa keskinäisestä avunannosta tehdyissä sopimuksissa säädetyt mahdollisuudet, 7) käyttävät tarkoituksenmukaisia tutkimus- ja arviointijärjestelmiä käyttöön otettujen tarkastusmenettelyjen soveltamisen arvioinnissa, 8) tutkivat jäsenvaltioiden tullihallintojen virkamiesten toimivallan ja huolehtivat siitä, että käytettävissä olevia voimavaroja käytetään parhaalla mahdollisella tavalla. 5 artikla Yhteisön lainsäädännön ja menettelyjen seuranta ja soveltuvuus 1) Komissio järjestää jäsenvaltioiden kanssa yhdessä toimien ja taloudellisten toimijoiden kanssa läheisesti neuvotellen yhteisön lainsäädännön ja menettelyjen jatkuvan seurannan erityisesti asetuksella (ETY) N:o 2913/92(7) vahvistetun yhteisön tullikoodeksin ja sen soveltamista koskevien säännösten osalta. 2) Tämän seurannan tarkoituksena on varmistaa, että yhteisön lainsäädäntö ja menettelyt ovat sopusoinnussa - yhteisön ja jäsenvaltioiden etujen suojaamisen ja - ulkomaankaupan toimijoiden tarpeiden kanssa, erityisesti kyseistä lainsäädäntöä ja kyseisiä menettelyjä yksinkertaistamalla. 3) Toteuttamalla 9 artiklassa tarkoitettujen kaltaisia yhteisiä erityistoimia komissio ja jäsenvaltiot pyrkivät määrittelemään yhteisön lainsäädännön soveltamiseen liittyvät ongelmat ja toimintahäiriöt, joita keskenään erilaiset käytännöt voivat mahdollisesti aiheuttaa sisämarkkinoilla. 6 artikla Perintä Maksamattomien tai lainvastaisesti kierrettyjen tullimaksujen perinnässä taikka aiheettomasti maksettujen summien takaisinperinnässä saavutettujen tulosten parantamiseksi komissio antaa kertomuksen jäsenvaltioiden oikeussäännöksistä ja tulliviranomaisten kohtaamista ongelmista. 7 artikla Petosten torjunta 1) Edellä 3 artiklan 1 ja 2 kohdassa ja 4 artiklan 2 ja 5 kohdassa määrättyjen tavoitteiden saavuttamiseksi komissio ja jäsenvaltiot pyrkivät parhaansa mukaan käyttämään mahdollisimman järkevästi ja tehokkaasti toimintakeinojaan petosten ja laittoman kaupan torjumiseksi. Tämän toiminnan katsotaan käsittävän kaiken yhteisön lainsäädännön tai määräykset, joita sovelletaan yhteisön ja kolmansien maiden välisessä tavarakaupassa, myös kyseiseen kauppaan liittyvän tavaroiden varastoinnin ja passituksen. 2) Tätä varten komissio ja jäsenvaltiot suunnittelevat, toteuttavat ja kehittävät tullipetosten torjumiseksi yhteisöpolitiikan tavoitteenaan ottaa huomioon Euroopan yhdentymisessä, yhteisön kansainvälisissä sitoumuksissa ja tullitoiminnassa tapahtuva kehitys käyttämällä voimavarojaan mahdollisimman tehokkaasti ja toisiaan täydentävästi. Tämän politiikan tarkoituksena on erityisesti 1. hyödyntää parhaalla mahdollisella tavalla nykyistä lainsäädäntöä ja tarvittaessa muuttaa sitä, 2. parantaa tietojen keruuta, tutkimista, levittämistä ja hyödyntämistä yhteisön tasolla käyttämällä mahdollisimman laajasti atk-menetelmiä ja tehostaa mahdollisimman pikaisesti tullihallintojen automatisointia, 3. tunnistaa esteet, jotka haittaavat tehokasta toimintaa ja yhteistyötä petosten torjunnassa, jotta ne voitaisiin mahdollisuuksien mukaan poistaa erityisesti tullihallintojen virkamiesten tehtävien ja toimivallan osalta, 4. varmistaa tehokkaiden seuraamusten soveltaminen, 5. jatkaa ja kehittää yhteensovitettuja toimia, erityisesti yhteisön tutkinta- tai tarkastusmatkoja kolmansissa maissa, 6. kehittää yhteistyötä kolmansien maiden ja toimivaltaisten kansainvälisten järjestöjen sekä asianomaisten taloudellisten tahojen kanssa, 7. käyttää lisääntyvästi komission ja jäsenvaltioiden kolmansissa maissa toimivien henkilöstöjen asiantuntemusta koko yhteisön eduksi, 8. varmistaa säännöstenvastaisen toiminnan seuranta. 8 artikla Työmenetelmien parantaminen Komissio tukee toimia, joilla pyritään parantamaan tullihallintojen työmenetelmiä. Komissio edistää jäsenvaltioiden kanssa yhdessä toimien uusien työmenetelmien yhteensovitettua kehittämistä ja soveltamista erityisesti seuraavilla aloilla: 1) riskianalyysissä sen määrittämiseksi, onko tullivalvonnassa oleville tavaroille ennen luovutusta suoritettava asiakirja- tai fyysinen tarkastus, 2) yritysten kirjanpidon tarkastamisessa sovellettavien tarkastusmenetelmien käyttö, 3) tavaroiden tulliselvitysmuodon osoittamista ja tullimenettelyn päättämistä koskevat yksinkertaistetut menettelyt, 4) atk-menetelmien käyttö tullimenettelyissä mukaan lukien uusimman tekniikan käyttö sähköisen tietojenvaihdon alalla ottaen huomioon kansallisten hallintojen tietokoneistamisen taso, yhteisön taloudellisten toimijoiden edut sekä kansainvälisessä ympäristössä tapahtuva asiaan vaikuttava kehitys, 5) yhteisymmärrysmuistioiden (memoranda of understanding) tekeminen taloudellisten toimijoiden kanssa sellaisten tarkoituksenmukaisten valvonta-, tarkastus- ja tietojenvaihtojärjestelmien käyttöön ottamiseksi, joilla voidaan edistää yhteisön etujen suojaamista. 9 artikla Yhteiset erityistoimet 1) Erityisesti tässä ohjelmassa määriteltyjen toimien toteuttamiseksi komissio päättää yhdessä jäsenvaltioiden kanssa joka vuosi yhteisön tullilainsäädännön niistä erityisalueista, joilla seurantaa toteutetaan. Kyseistä seurantaa toteuttavat jäsenvaltioiden ja komission tulliasiantuntijoiden yhteiset työryhmät. Tällä tavoin muodostetut työryhmät tekevät aihekohtaista lähestymistapaa soveltaen tarkastusmatkoja yhteisön tullialueen tiettyihin paikkoihin. Näiden tarkastusmatkojen perusteella ne laativat selvityksen, jossa määritetään ja eritellään tutkimuskohteissa todetut parhaat työmenetelmät ja säännösten täytäntöönpanoa koskevat mahdolliset ongelmat ja johon voidaan tarvittaessa liittää yhteisön säännösten ja käytettyjen työmenetelmien mukauttamisehdotuksia tullitoiminnan yleisen tehokkuuden parantamiseksi. Nämä asiantuntijoiden selvitykset toimitetaan jäsenvaltioiden ja komission toimivaltaisille yksiköille. 2) Kyseisten valvontatoimien lisäksi komissio, yhdessä jäsenvaltioiden kanssa, erityisesti a) teettää täydentäviä tutkimuksia, joista ilmenevät ulkomaankaupan toimijoiden näkökulmat, b) järjestää työryhmiä ja seminaareja, joiden tehtävänä on suunnitella keinoja tullihallintojen toiminnan parantamiseksi yhteensovitetusti. 10 artikla Tullihallintojen virkamiesten tehtävä ja toimivalta Edellä 2 artiklan mukaisesti tutkitaan jäsenvaltioiden tullihallintojen virkamiesten toimivalta ottaen huomioon heidän tehtävänsä yhteisöoikeuden täytäntöönpanossa. 11 artikla Voimavarojen järkevä ja yhteensovitettu käyttö 1) Edellä 3 artiklan 2 kohdan panemiseksi täytäntöön komissio ottaa käyttöön neuvottelua ja toiminnan yhteensovittamista koskevan yhteisön järjestelmän, jotta varmistetaan sisämarkkinoiden ja jäsenvaltioiden tarpeiden huomioon ottaminen. 2) Kyseisen neuvottelua ja toiminnan yhteensovittamista koskevan yhteisön järjestelmän mukaisesti komissio määrittelee yhdessä jäsenvaltioiden kanssa tullitoiminnassa tarvittavat välineet sekä voimavarat niitä varten erityisesti kaikkien käytettävissä olevien yhteisön rahoitusvälineiden, yhteisten operaatioiden sekä muiden järjestelyjen tai toimien avulla, jotka mahdollisesti osoittautuvat tarpeellisiksi tämän ohjelman tavoitteiden saavuttamiseksi. 3) Kyseisten toimintamahdollisuuksien määrittelemiseksi komissio järjestää asiantuntijakokouksia ja seminaareja, joihin osallistuu tarvittaessa asianomaisten taloudellisten tahojen edustajia. 4) Komissio huolehtii jäsenvaltioiden kanssa yhdessä toimien siitä, että voimavaroja käytetään parhaalla mahdollisella tavalla tullisäännöksiä ja -menettelyjä yksinkertaistamalla ja atk-menetelmiä hyödyntämällä. 12 artikla Tullialan hallinnolliset seuraamukset 1) Sen varmistamiseksi, että seuraamukset takaavat yhteisön lainsäädännön tasapuolisen soveltamisen ja että yhteisön taloudelliset edut suojataan tehokkaasti, komissio, joka toimii yhdessä jäsenvaltioiden kanssa ja noudattaa - 4 artiklan 5 kohdassa esitettyjä periaatteita, - yhteisön ja jäsenvaltioiden toimivaltaa ja jäsenvaltioiden kansallisen lainsäädännön periaatteita ottaen huomioon toissijaisuus- ja suhteellisuusperiaatteen, määrittelee tullitoiminnan säännöstenvastaisuudet yhteisön tullikoodeksissa ja sen soveltamissäännöksissä säädettyjen velvoitteiden ja näiden säännöstenvastaisuuksien määrittelystä ja luokittelusta jäsenvaltioiden oikeusjärjestyksessä tehdyn vertailevan tutkimuksen perusteella, ottaen huomioon niiden vakavuusasteen. Näiden tavoitteiden saavuttamiseksi komissio tekee tarpeellisiksi katsomansa ehdotukset. 2) Komissio tiedottaa budjettivallan käyttäjälle toteuttamiensa toimenpiteiden sisällöstä. 13 artikla Koulutustoiminta 1) Jäsenvaltiot ja komissio toteuttavat tarvittavat toimet 3 artiklan 4 kohdassa määrättyjen tavoitteiden toteuttamiseksi ottaen huomioon päätöksen 91/341/ETY ja koulutuspolitiikan alan vastaavan toimivallan. 2) Erityistä huomiota kiinnitetään kouluttajien valmentamisen kehittämiseen ja uusien tullivirkamiesten koulutukseen suunnittelemalla ja tarjoamalla tullilainsäädäntöä ja -menettelyjä sekä yhteisiä politiikkoja käsitteleviä yhteisiä koulutusjaksoja. Ammatillisessa jatkokoulutuksessa on jäsenvaltioiden ponnistusten tukemiseksi otettava käyttöön ja toteutettava erityistoimia, jotta tullihallintojen henkilöstö saavuttaa tehtävissään tarvitsemansa koulutustason. 3) Tätä koulutusta täydennetään kokemuksilla parhaista kolmansien maiden tullihallinnoissa kehitetyistä työmenetelmistä ja tekniikoista ja yleisemmin lisäämällä yhteistyötä näiden maiden kanssa. Tätä varten voidaan määriteltyjen tarpeiden mukaan ja vastavuoroisuuden pohjalta järjestää kyseisten hallintojen välisiä virkamiesten vaihtoja ja koulutusseminaareja, jolloin näistä toimista aiheutuvat kustannukset yhteisön hallintojen virkamiesten osalta sekä tapauskohtaisesti määrättävä osuus seminaarien järjestämiseen liittyvistä kustannuksista rahoitetaan yhteisön talousarviosta. Moitteettoman varainhoidon periaatteen mukaisesti komissio rahoittaa parhaan kustannus-hyötysuhteen tuottavien seminaarien rakenteet ja työskentelyn. 4) Komissio tutkii jäsenvaltioiden kanssa yhdessä toimien mahdollisuuksia ottaa käyttöön tullialan koulutustoimenpiteitä, jotka suunnataan toisaalta jäsenvaltioiden tullihallintojen ja komission tai yhteisön muiden toimielinten ylempien virkamiesten yhteiseen koulutukseen ja toisaalta kyseisten virkamiesten uran aikana annettavaan jatkokoulutukseen ja joihin kuuluu kokemusten vaihtoa ja yhteisön alueella järjestettäviä seminaareja. 14 artikla Kolmansien maiden tullihallinnoille annettavaa koulutusta ja teknistä apua koskevat toimet Edellä 3 artiklan 5 kohdan täytäntöönpanon yhteydessä komissio huolehtii jäsenvaltioiden kanssa yhdessä toimien kolmansien maiden tullihallinnoille annettavaa koulutusta, teknistä apua ja yhteistyötä koskevien yhteisön ja jäsenvaltioiden toimenpiteiden yhteensovittamisesta varmistaakseen yhteisön koulutustoiminnan yhdenmukaisuuden sekä yhteisössä että sen ulkopuolella. Lisäksi komissio varmistaa jäsenvaltioiden kanssa yhdessä toimien kolmansien maiden hallinnoille annettavaa koulutusta, teknistä apua ja yhteistyötä koskevien toimien toteuttamisen käytettävissä olevien voimavarojen rajoissa. Komissio vastaa näihin toimiin liittyvistä kustannuksista. 15 artikla Suhteet ulkomaankaupan toimijoihin 1) Edellä 3 artiklan 6 kohdan täytäntöönpanon yhteydessä komissio käynnistää sellaisia toimia tai tukee sellaisia jäsenvaltioiden tekemiä aloitteita, joilla pyritään parantamaan ja vahvistamaan yhteisön tullihallintojen ja ulkomaankaupan toimijoiden välisiä suhteita. Tässä yhteydessä komissio ottaa erityisesti huomioon ulkomaankaupan toimijoiden asiantuntemuksen ja tiedot. 2) Näitä toimia voivat olla erityisesti - sellaisen tiedotusaineiston kehittäminen, julkaiseminen ja levittäminen, jonka tarkoituksena on lisätä toimijoiden tietoja erityisesti yhteisön talouden kilpailukyvyn vahvistamiseen tarkoitetuista yksinkertaistetuista tulliselvitysmenettelyistä, - taloudellisten tahojen, komission ja jäsenvaltioiden välinen perusteellinen vuoropuhelu erityisesti tullitoiminnassa ehdotetuista toimenpiteistä, joilla voi olla merkittävä vaikutus taloudelliseen toimintaan, sekä tullisäännösten ja -menettelyjen yksinkertaistamisesta ja 3 artiklan 1 kohdassa mainituista kysymyksistä, - koulutustoimet, joiden tarkoituksena on parantaa ulkomaankaupan toimijoiden tietoja yhteisön oikeudesta. 16 artikla Arviointi, selvitykset ja kertomukset 1) Tätä ohjelmaa arvioidaan jatkuvasti komission ja jäsenvaltioiden yhteistoimintana. Arviointi toteutetaan 2 kohdassa tarkoitettujen selvitysten ja erityistoimien avulla. 2) Jäsenvaltioiden on toimitettava komissiolle - viimeistään 31 päivänä joulukuuta 1997 väliaikainen selvitys ja - viimeistään 31 päivänä joulukuuta 2000 lopullinen selvitys tämän ohjelman täytäntöönpanosta ja vaikutuksista. 3) Komissio esittää Euroopan parlamentille ja neuvostolle - viimeistään 31 päivänä joulukuuta 1998 väliaikaisen kertomuksen tämän ohjelman täytäntöönpanosta, - viimeistään 30 päivänä kesäkuuta 1999 tämän ohjelman jatkamisen aiheellisuutta koskevan tiedonannon, johon liitetään tarvittaessa tarkoituksenmukainen ehdotus, - viimeistään 30 päivänä kesäkuuta 2001 lopullisen kertomuksen tämän ohjelman täytäntöönpanosta. Nämä kertomukset toimitetaan tiedoksi myös talous- ja sosiaalikomitealle ja alueiden komitealle. 17 artikla Rahoitus 1) Tämän ohjelman toteuttamista koskevat rahoituspuitteet 1 päivän tammikuuta 1996 ja 31 päivän joulukuuta 2000 väliseksi ajanjaksoksi vahvistetaan 50 miljoonaksi ecuksi liitteessä esitettyjen yksityiskohtaisten sääntöjen mukaan, sanotun kuitenkaan rajoittamatta toimia, joiden rahoituksesta määrätään muiden yhteisön ohjelmien yhteydessä. Budjettivallan käyttäjä vahvistaa vuosittaiset määrärahat rahoitusnäkymien rajoissa. 2) Jäsenvaltiot osallistuvat ohjelman tavoitteiden toteuttamiseen rahoitusnäkymiensä rajoissa ja talousarviomenettelyjensä mukaisesti. 18 artikla Tämä päätös tulee voimaan sinä päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä tammikuuta 1996. 19 artikla Tämä päätös on osoitettu kaikille jäsenvaltioille. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL N:o C 301, 13.11.1995, s. 5 (2) Euroopan parlamentin lausunto, annettu 25.10.1995 (sitä ei ole vielä julkaistu virallisessa lehdessä), neuvoston yhteinen kanta, vahvistettu . . . (sitä ei ole vielä julkaistu virallisessa lehdessä), ja Euroopan parlamentin päätös, tehty . . . (sitä ei ole vielä julkaistu virallisessa lehdessä) (3) EYVL N:o L 40, 17.2.1993, s. 1, asetus sellaisena kuin se on muutettuna vuoden 1994 liittymisasiakirjalla (4) EYVL N:o C 179, 1.7.1994, s. 1 (5) EYVL N:o L 144, 2.6.1981, s. 1, asetus sellaisena kuin se on muutettuna asetuksella ETY N:o 945/87 (EYVL N:o L 90, 2.4.1987, s. 3) (6) EYVL N:o L 187, 13.7.1991, s. 41 (7) EYVL N:o L 302, 19.10.1992, s. 1, asetus sellaisena kuin se on muutettuna vuoden 1994 liittymisasiakirjalla LIITE 17 artiklassa tarkoitettujen rahoituspuitteiden jakautuminen >TAULUKON PAIKKA> NEUVOSTON PERUSTELU I. JOHDANTO Komissio toimitti 6 päivänä huhtikuuta 1995 päivätyllä kirjeellään perustamissopimuksen 100 a ja 113 artiklaan perustuvan tullialaa koskevan yhteisön toimintaohjelman (Tulli 2000 -ohjelma) hyväksymistä koskevan ehdotuksen. Koska komissio halusi tarkistaa ehdotustaan ohjelman rahoitusta koskevien osien osalta, komissio toimitti tältä osin muutetun ehdotuksen kirjeellään 6 päivänä lokakuuta 1995. Euroopan parlamentti antoi lausuntonsa ensimmäisessä käsittelyssä 25 päivänä lokakuuta 1995. Tämän lausunnon johdosta komissio lähetti 21 päivänä marraskuuta toisen muutetun ehdotuksen sisällyttäen siihen 22 parlamentin 32 muutoksesta. Talous- ja sosiaalikomitea antoi lausuntonsa 14 päivänä syyskuuta 1995. Neuvosto vahvisti perustamissopimuksen 189 b artiklan mukaisen yhteisen kantansa 22 päivänä joulukuuta 1995. II. TAVOITE Komission ehdotuksen päätarkoituksena on luoda 1 päivänä tammikuuta 1996 alkavaksi ja 31 päivänä joulukuuta 2000 päättyväksi kaudeksi toimintaohjelma, jonka tavoitteena on, täydentäen jäsenvaltioiden toimia tullialalla, kehittää ja nykyaikaistaa tullihallintoja parantamalla yhteisön ulkorajalla toteutettavien menettelyjen ja tarkastusten tehokkuutta siten, että sisämarkkinoita hallinnoidaan parhaalla mahdollisella tavalla. III. YHTEISEN KANNAN ERITELMÄ Yleinen huomio Ehdotusta koskevat neuvoston keskustelut johtivat johdonmukaisuussyistä artiklojen järjestystä koskeviin huomattaviin muutoksiin. Lisäksi neuvosto piti tarpeellisena muotoilla eräät artiklat toisin, erityisesti 1, 3, 4, 5, 7, 8, 10 ja 16 artiklan, ja tehdä enemmän toimituksellisia kuin sisältöä koskevia muutoksia tekstin täsmentämiseksi ja selventämiseksi. Artiklaosaan lisättiin sen erottamattomaksi osaksi liite, joka koskee rahoituspuitteiden jakautumista. Oikeudellinen perusta Neuvosto katsoi, että perustamissopimuksen 100 a artikla muodostaa oikean ja riittävän oikeudellisen perustan kyseiselle päätösehdotukselle, sillä ehdotuksella pyritään toisaalta varsinaisesti määrittelemään ja panemaan täytäntöön yhteensovitettua toimintaa, jotta tullitoiminta saadaan vastaamaan sisämarkkinoiden tarpeita, ja toisaalta ehdotuksen tarkoituksena ja sisältönä on näiden sisämarkkinoiden yhtenäisyyden turvaaminen yhteisön jäsenvaltioiden tullihallintojen välisten yhteensovittamistoimien ja yhteistyön parantamisen avulla. Koska ehdotuksella ei pyritä vaikuttamaan yhteiseen kauppapolitiikkaan, vaan vaikutukset johtuvat välillisesti sisämarkkinoiden yhtenäisyyden turvaamiseen tähtäävistä toimista, 113 artiklan käyttämistä ei pidetty perusteltuna; sitä paitsi ehdotuksen säännöksillä, jotka koskevat suhteita kolmansiin maihin, on vain vähäinen merkitys ehdotuksen muihin osiin verrattuna. Johdanto-osan kappaleet Johdanto-osan yhdeksännessä, neljännessätoista ja seitsemännessätoista kappaleessa ovat komission ehdottamat muutokset, jotka vastaavat Euroopan parlamentin muutoksia N:o 4, 6 ja 29. Neuvosto ei hyväksynyt niitä komission ehdottamia muutoksia, jotka vastaavat parlamentin muutosta N:o 27 (johdanto-osan ensimmäinen kappale) ja muutoksia N:o 1, 2 ja 5 (kolme uutta kappaletta), seuraavista syistä: - johdanto-osan ensimmäisessä kappaleessa ei pidetty asianmukaisena tuoda esille tiettyä maiden ryhmää; - muutoksissa N:o 1, 2 ja 5 ehdotetut johdanto-osan kappaleet eivät välittömästi liity toimintaohjelmassa kuvattuihin tavoitteisiin. Ehdotuksen artiklat 1 artikla 1 artiklaan tehdyt muutokset koskevat enemmän muotoa kuin sisältöä, ja ne on otettu mukaan päätöksen soveltamisalan kuvaamiseksi entistä yksinkertaisemmin ja samalla entistä tarkemmin. Komission ehdottama muutos, joka vastaa parlamentin muutosta N:o 30, on jätetty pois tämän artiklan 4 kohdan uutta muotoilua koskevan näkemyksen myötä. 2 artikla (entinen 4 artikla) Tätä artiklaa on muutettu, jotta Tulli 2000 -ohjelman täytäntöönpanoa koskevat yksityiskohtaiset säännöt saadaan paremmiksi. Neuvosto on edellyttänyt, että komissio ja jäsenvaltiot laativat nämä yksityiskohtaiset säännöt yhteistyössä tullipoliittisessa komiteassa, joka kokoonpanonsa vuoksi muodostaa sopivimmat puitteet yhteensovittamiselle. 3 artikla (entinen 2 artikla) Muutokset tähän artiklaan, joka on keskeinen sikäli, että siinä määritetään yhteinen tavoitekehys, ovat pääasiassa toimituksellisia, ja niillä pyritään lähinnä selventämään säännöksiä ja parantamaan niiden rakennetta. Komission ehdottamaa muutosta, joka vastaa parlamentin muutosta N:o 31, ei otettu mukaan, koska neuvoston mielestä sen sisältämä ajatus sisältyy epäsuorasti 3 artiklan 5 kohtaan. 4 artikla (entinen 5 artikla) Tämän artiklan uusi 2 kohta vastaa alkuperäisen ehdotuksen 8 artiklan toista alakohtaa. Komission ehdottamaa muutosta, joka sisältää osin parlamentin ehdotuksen N:o 10, ei ole hyväksytty. Neuvosto katsoo nimittäin, että ohjelmassa, jolla pyritään varustamaan yhteisö nykyaikaisella ja tehokkaalla tullilla, ei ole asianmukaista korostaa suoritettavien tarkistusten lukumäärää, kun tullihallinnot itse keskittävät ponnistelunsa tarkistusten laadun parantamiseen riskien määrittelyn pohjalta. 5 artikla (entinen 6 artikla) 5 artiklan 2 kohtaan yhdistyy Euroopan parlamentin muutosta N:o 13 vastaava komission ehdotuksen ajatus. Ajatus sääntöjen ja menettelyn yksinkertaistamisesta liiallisten hallintomuodollisuuksien välttämiseksi, mitä parlamentti korostaa, kuvastuu myös 8 artiklassa ja 11 artiklan 4 kohdassa. 6 artikla Tämä uusi tullimaksujen perintää koskeva artikla vastaa pitkälti komission muutettua ehdotusta, joka vastaa parlamentin muutosta N:o 12. Komission muutosehdotuksen loppuosaa pidettiin tarpeettomana sikäli, että komissiolla on perustamissopimukseen perustuva aloiteoikeus, joka oikeuttaa sen tekemään minkä tahansa aiheelliseksi katsomansa ehdotuksen. 7 artikla Tämän artiklan 2 kohdan toisen alakohdan 2 kohdassa neuvosto noudatti komission muutettua ehdotusta, johon osittain sisältyy parlamentin muutos N:o 39. Sitä vastoin neuvosto ei pitänyt aiheellisena hyväksyä saman alakohdan 6 kohdan muutosehdotusta, joka vastaa parlamentin muutosta N:o 15, vaan piti parempana komission alkuperäisen ehdotuksen neutraalia sanamuotoa. 8 artikla (entinen 9 artikla) 8 artiklaa on täydennetty lisäämällä siihen 5 kohta, johon sisältyy parlamentin muutosta N:o 16 vastaava komission ehdotus. Neuvosto ei voinut hyväksyä muita tämän artiklan muutosehdotuksia, jotka vastaavat parlamentin ehdotuksia N:o 32 ja 17. Neuvosto ei näet katso, että olisi paikallaan antaa etusija menettelylle, jonka mukaan tavarat tarkastetaan järjestelmällisesti ennen luovutusta. Ottaen huomioon tarpeen varmistaa kansainvälisen kaupan sujuvuus neuvosto ei myöskään pitänyt tarpeellisena hyväksyä muutoksen sitä osaa, joka koskee pääsyä tarkastuksen yhteydessä muiden jäsenvaltioiden tietoteknisiin tietovarastoihin. Joka tapauksessa komissiolla on aloiteoikeus, minkä nojalla se voi parlamentin ehdotuksen mukaisesti tehdä tältä osin minkä tahansa tarpeelliseksi katsomansa ehdotuksen. 9 artikla 9 artikla vastaa komission ehdotuksen 3 artiklaa. 11 artikla Tätä artiklaa on täydennetty lisäämällä siihen 4 kohta, joka tähtää voimavarojen parhaan mahdollisen käytön edistämiseen soveltamalla yksinkertaistettua tullausmenettelyä ja hyödyntämällä tietotekniikkaa. Tällä kappaleella vahvistetaan yksinkertaistamispyrkimystä, johon viitattiin edellä 5 artiklaa koskevissa selityksissä. 12 artikla 12 artikla on muotoiltu uudelleen, ensinnäkin myönteisemmän sävyn antamiseksi sille johdanto-osassa ja toiseksi kumppanuussuhteen käsitteen ottamiseksi huomioon kulloisenkin toimivallan tarkemmaksi rajaamiseksi seuraamusten alalla; otsikko on muutettu nimenomaan tässä mielessä. Mukaan on otettu komission muutettu ehdotus, joka sisältää parlamentin muutoksen N:o 20. 13 ja 14 artiklat Alkuperäisen ehdotuksen 13 artikla on jaettu kahteen osaan, joista ensimmäinen (13 artikla) koskee sisäistä koulutustoimintaa ja toinen (14 artikla) toimia kolmansien maiden hyväksi. 13 artiklan 3 kohta sisältää olennaisen osan komission muutetusta ehdotuksesta, joka vastaa parlamentin muutosta N:o 21. On lisätty myös uusi 4 kappale, joka sisältää mahdollisimman laajalti parlamentin muutoksessa N:o 23 olevan ajatuksen. Valittu sanamuoto tähtää siihen, että ei rajata niitä puitteita eikä yksityiskohtaisia sääntöjä, jotka määritellään ajallaan virkamiesten koulutuksen alalla. Säännös on luettava yhdessä johdanto-osan muutetun 9 kappaleen kanssa, jossa edellytetään komission selvittävän, onko tullioppilaitoksen perustaminen aiheellista. Toimia kolmansien maiden hyväksi koskeva 14 artikla ei sisällä loppuosaa komission ehdottamasta muutoksesta, joka vastaa parlamentin muutosta N:o 22, koska ei pidetty tarpeellisena tuoda erityisesti esiin tiettyjä assosioituneita valtioita. 15 artikla (entinen 14 artikla) Tämä artikla sisältää komission alkuperäisen ehdotuksen, tosin täydentäen sitä 1 kohtaan tehdyllä lisäyksellä, johon sisältyy parlamentin lausunnon (parlamentin muutos N:o 35) johdosta komission ehdottama muutos. 17 artikla (entinen 16 artikla) Tämän artiklan 1 kohta sisältää komission 6 päivänä lokakuuta 1995 esittämän muutetun päätösehdotuksen (KOM(95) 451 lopull. COD 95/0087). Tämän tekstin liitteessä määrätään 50 miljoonan ecun rahoituspuitteiden jakautumisesta. Neuvosto on poistanut 2 kappaleen toisen alakohdan, sillä omien varojen keräämiskustannuksina pidätettyjen varojen käyttö kuuluu jäsenvaltioiden yksinomaiseen toimivaltaan.